Bernard Polidano  Il-President tal-FIFA, Gianni Infantino, ivvjaġġa lejn Londra mill-Brażil, li jinsab fil-lista internazzjonali l-ħamra minħabba l-kundizzjonijiet gravi b'rabta mal-Covid-19, mingħajr ma għamel kwarantina. Infantino kien f'Rio de Janeiro jsegwi lil Lionel Messi jirċievi l-ewwel unur internazzjonali kbir wara li l-Arġentina rebħu lill-Brażil fil-Copa America. Il-Brażil għandu t-tieni l-ogħla rata ta' mewt mill-Covid-19 fid-dinja. Fl-Istati Uniti biss hemm iktar imwiet. Madankollu, ix-xahar li għadda tħabbar li VIPs tal-futbol jistgħu jmorru l-Ingilterra mingħajr ma jagħmlu kwarantina. Dan sar bħala parti minn ftehim sabiex il-finali tal-Euro 2020 issir l-Ingilterra. Skont il-ftehim, l-uffiċjali tal-UEFA u tal-FIFA, sponsors, politikanti u xandara jridu jibqgħu fil-bubble tagħhom sabiex ma jkunux obbligati jagħmlu żmien f'iżolament kif jaslu l-Ingilterra. Mas-60,000 spettatur kienu preżenti għall-aħħar tliet logħbiet wara li ppreżentaw evidenza li ħadu d-dożi meħtieġa tal-vaċċin jew test riċenti b'riżultat negattiv għall-Covid-19. Għal-logħba finali, il-grawnd ta' Wembley f'Londra huwa mistenni li jkun fih 75% ta' kemm jesa f'kundizzjonijiet normali. Il-VIPs tal-futbol, li se jilħqu l-eluf fil-finali tal-lejla, kellhom jipprovdu test fin-negattiv għall-Covid-19 qabel bdew il-vjaġġ tagħhom għall-Ingilterra. Waqt li jkunu hemmhekk, iridu jerġgħu jagħmlu t-test. Huma ristretti wkoll li joqogħdu f'lukandi magħżula apposta u li jattendu laqgħat u partiti uffiċjali.